Παναγιώτης Ραφαηλίδης

Ο Παναγιώτης Ραφαηλίδης (3 Ιανουαρίου 1980) είναι Έλληνας τραγουδιστής και παρουσιαστής. Το 2003 έκανε την πρώτη του σημαντική τηλεοπτική εμφάνιση στη σειρά "Eurostar".

Βιογραφία 
Γεννήθηκε στις 3 Ιανουαρίου το 1980. Κατάγεται από τις Κρηνίδες της Καβάλας. . Όπως έχει δηλώσει ο ίδιος σε συνέντευξή του  σε πολύ μικρή ηλικία έχασε τη φωνή του και χρειάστηκε τη βοήθεια λογοθεραπευτή για να επανέλθει. Σπούδασε στο Πάντειο Πανεπιστήμιο , τελικά όμως τον κέρδισε η πίστα. Το τραγούδι μπήκε εντελώς τυχαία στη ζωή του. Μια φίλη του τραγουδίστρια, το 2004, τον έπεισε να λάβει μέρος στο Eurostar, έναν διαγωνισμό που έκανε η ΕΡΤ για να επιλεχθεί αντιπρόσωπός μας στη Eurovision. Ο Παναγιώτης βγήκε 4ος! (Τελικά αποφασίστηκε να μας εκπροσωπήσει ο Σάκης Ρουβάς). Αυτό όμως στάθηκε η αφορμή να τον δουν άνθρωποι του χώρου και αμέσως ξεκίνησε να εμφανίζεται στο πλευρό του Γιάννη Πλούταρχου στο "Posidonio", ενώ ταυτόχρονα υπέγραψε το πρώτο του δισκογραφικό συμβόλαιο με την Minos EMI. Αμέσως μετά, εμφανίστηκε στον "Βοτανικό" στο πλευρό της Χαρούλας Αλεξίου και της Ελευθερίας Αρβανιτάκη.

Το 2006 κυκλοφόρησε την πρώτη του δισκογραφική δουλειά, με τίτλο "Θέλω να μάθω". Ένα άλμπουμ βασισμένο σε σύγχρονους ήχους και στίχους. Ο Χρήστος Σούμκα έχει βάλει την σφραγίδα του, υπογράφοντας την ενορχήστρωση του δίσκου και πρόκειται για έναν ιδιαίτερο δίσκο που αποτελείται από τραγούδια ποπ, ροκ, μπαλάντες αλλά και λαϊκά. Το τραγούδι με το οποίο ανοίγει ο δίσκος είναι το ομώνυμο του άλμπουμ "Θέλω να μάθω", ένα τραγούδι που χάρισε στον Παναγιώτη ο Λάκης Παπαδόπουλος. Τον ίδιο χρόνο, ο Παναγιώτης ήταν υποψήφιος για τον τίτλο "Άνδρας της χρονιάς" από το περιοδικό STATUS  . Το τραγούδι του "Θέλω Να Μάθω" ήταν υποψήφιο για ένα βραβείο στα MAD Video Music Awards το 2007, στην κατηγορία καλύτερο βιντεοκλίπ, σε σκηνοθεσία των White Room. Μετά από μια ακόμα σεζόν στο πλευρό του Γιάννη Πλούταρχου στο "Αρείων", και αμέσως μετά στο "Fix" της Θεσσαλονίκης, ο Παναγιώτης συνεργάζεται με τον Νίκο Βέρτη στο "Posidonio". Η δεύτερη δισκογραφική του δουλειά, σε πιο λαϊκούς ρυθμούς, κυκλοφορεί από την Impact music με τίτλο "Χρόνο μου ζήτησες", σε μουσική, στίχο, ενορχήστρωση και προγραμματισμό του Αλέξη Σέρκου.

Το χειμώνα του 2008, ξεκινά της εμφανίσεις του μαζί με το Γιάννη Πλούταρχο στο "Rex", ενώ την άνοιξη του 2009 εμφανίζεται παρέα με την Έλενα Παπαρίζου στο "Thalassa People’s stage". Επόμενη συνεργασία του στα "Astra live" στη Θεσσαλονίκη με τον Δημήτρη Χρυσοχοιδη και το Θάνο Τζάνη, ενώ κυκλοφορεί και το πρώτο του digital single με τίτλο “Πετάω Ψηλά” απο την InSite Music, σε μουσική Γιάννη Ιερεμία και στίχους του Ευρίπου. Το τραγούδι αυτό ξεπέρασε τα 1.500.000 views στο youtube και διασκευάστηκε στη Σερβία και τη Βουλγαρία. Λίγο καιρό μετά, ο Παναγιώτης τραγουδά “Η αγάπη είναι…” σε μουσική Νίκου Απέργη και στίχους Εύριπου. 

Για λίγους μήνες μετά ο Παναγιώτης παρουσιάζεται φαντάρος, αλλά από τον Μάιο του 2011 επιστρέφει στη νυχτερινή διασκέδαση στο πλευρό του Νίκου Βέρτη στο “Fantasia” (πρώην Show Center). Επόμενο digital single του, το «Μες στην Καλή Χαρά» , σε στίχους του ίδιου, και μουσική του Κώστα Δουδουνή. Στα μέσα του 2012, κυκλοφορεί το καινούργιο του τραγούδι, «Ποτέ σου δεν μ’ αγάπησες», μία δυναμική μπαλάντα με ροκ ήχο, στην οποία τη μουσική έχει γράψει ο Αντρέας Λάμπρου ενώ τους στίχους ο Κωνσταντής Χανιώτης. Απο το καλοκαίρι του ίδιου χρόνου, ο Παναγιώτης ξεκινά εμφανίσεις σε όλη την Ελλάδα αλλα και το εξωτερικό στο πλευρό της Άντζελας Δημητρίου, της Δέσποινας Βανδή αλλά και της Έλλης Κοκκίνου. 

Τον Απρίλιο του 2013 ξεκινάει να εμφανίζεται ιδιαίτερα επιτυχημένα στο "Θέα" με το Γιάννη Πλούταρχο και την Πέγκυ Ζήνα, με την οποία συνεχιζει εμφανίσεις σε Ελλάδα και εξωτερικό. Στις 4 Δεκεμβρίου 2013 κυκλοφορεί το πρώτο του digital single, απο την Spicy, με τίτλο "Για Χάρη Σου" σε μουσική του Τάσου Παναγή και στιχους του Κωνσταντή Χανιώτη, που σηματοδοτεί την δυναμική του επιστροφή στη δισκογραφία, και κερδίζει πολύ γρήγορα εξαιρετικές εντυπώσεις.

Την σεζόν 2015-16 ήταν στην εκπομπή Namaste με παρουσιάστρια την Ναταλία Γερμανού στο κανάλι Epsilon TV . Την σεζόν 2016-2018 ήταν στην εκπομπή Επιτέλους Σαββατοκύριακο με παρουσιάστρια την Ναταλία Γερμανού στο κανάλι Epsilon TV. Ωστόσο το καλοκαίρι του 2018 παρουσίαζε την εκπομπή Splash με την Μαντώ Γαστεράτου στο κανάλι Epsilon TV. Την 31η Νοεμβρίου 2018 ήταν ένας από τους εργαζομένους που απολύθηκαν απότομα και μαζικά από το Open TV που εδώ και λίγους μήνες τελούσε υπό την λειτουργία του Ιβάν Σαββίδη.

Παραπομπές

Εξωτερικοί σύνδεσμοι 
Επίσημη σελίδα στο Facebook
 Προσωπικό προφίλ στο Twitter
 Σελίδα στο YouTube

Έλληνες άνδρες τραγουδιστές
Έλληνες παρουσιαστές